Pia Gjellerup (S), 1999-11-18:
Jeg skal takke de ordførere, der tog positivt mod dette forslag, som handler om at skabe et klart, grundigt hjemmelsgrundlag byggende på de erfaringer, vi har med både hjemmelsgrundlaget og med de vanskeligheder, der har været med at få lagt forvaltningen i faste rammer.
Lovgrundlaget vil gøre det muligt, sådan som der er lagt op til her, også at få administrationen lagt i præcise og kontrollerbare rammer under nogle ensartede retningslinjer.
Derfor er jeg glad for, at der er mange positive bemærkninger hertil.
Jeg vil gerne i anledning af nogle af de kritiske bemærkninger sige, at der ikke er ændringer i den til enhver tid værende ministers adgang til at iværksætte initiativer.
Det er ikke tilsigtet med loven, og det er også svært at læse ud af lovforslaget, synes jeg, men jeg får mulighed for altså her at præcisere, at det ikke er, fordi der skulle ske ændringer i anvendelsen af de eksisterende muligheder, men blot at der skulle være en ordentlig og ensartet hjemmel herfor.
Jeg vil også sige i forhold til bemærkningerne, om det skulle føre til en svækkelse af rådenes rolle og position, at det er ej heller tilfældet.
Det kan jeg så også få lejlighed til at sige her, og det har
vi jo i øvrigt for begge områders vedkommende også mulighed for at få berørt under udvalgsarbejdet.
Jeg hørte den konservative ordfører bruge et udtryk, der hed »alle mulige initiativer«.
Altså disse »alle mulige initiativer«, man laver og tager initiativ til som erhvervsminister, er jo altså nogle, som Folketinget i øvrigt er meget bekendt med.
Og jeg vil da gerne, hvis der bliver spurgt til det, give en oversigt
over: Hvad er det for erhvervsfremmeinitiativer, og hvad er indholdet?
Hvad er deres målsætning?
Hvad er erfaringerne med dem?
Det kunne være et lidt lærerigt projekt, for der er en tilbøjelighed til, at vi ofte netop kommer til at sige sådan noget med »alle de dér ordninger« og »al den dér erhvervsstøtte«, og så tror jeg, det kunne være godt for os alle sammen at gå lidt mere målrettet til værks; ikke kun at læse avisoverskrifterne, men faktisk se, hvad det er, vi har med at gøre.
Det er faktisk ordninger, som bæres af et stort flertal i Folketinget, og hvor det meget ofte er sådan, at der er mange, der gerne ser, at der bliver tilført flere bevillinger til områderne, altså i modsætning til det, der nogle gange så mere overordnet og mere generelt foreslås, at man sådan bare skærer en milliard eller fire, eller hvor mange det nu er blevet til i tidens løb, også i konservative finanslovudspil.
Noget lidt tilsvarende kunne jeg sige til Venstre, men der vil jeg dog fastholde også en lille smule med hensyn til den såkaldte strid, sådan som hr. Svend Erik Hovmand valgte at beskrive regeringens ambition om at lave et enstrenget eksportfremmesystem, at det jo altså er en sag, regeringen tog fat i på opfordring fra Industriens Udviklingsgruppe og gav tilsagn om i juni måned, at vi ville se på.
Og jeg blev bestyrket i også af hr. Svend Erik Hovmands indlæg her i dag, at det er meget nødvendigt, at vi gør sådan noget grundigt, for ellers kan der altså blive sagt meget sludder om, hvad eksportfremme handler om både i dag og i fremtiden.
Så vi gør os umage og håber faktisk, at vi kan fremlægge et ganske fornuftigt projekt, som vil indebære, at vi får en yderligere styrkelse af det - og der er det eksportfremmearbejdet, som der er tale om - samlet set fra regeringens side over for erhvervslivet.
Der er en lang række elementer, og der er en lang række ændringer.
Hvis der skulle være nogle af dem, der ville påvirke dette lovgrundlag, som er til behandling her i dag, vil jeg naturligvis være den, der vil være først til både at påpege og foreslå, hvilke nødvendige ændringer der skulle komme som følge deraf.
Så der er ikke nogen grund til at postulere nogle vanskeligheder.
Jeg ser meget frem til at kunne afslutte et grundigt arbejde og så håbe, at vi slipper for mystiske beskrivelser af, hvad eksportfremmesystemet kunne have indeholdt.
Nu har vi gjort det, som vi har troet også har været noget, der har været meget understreget som ønske fra Folketingets side: at lave ret præcise og - jeg tror også, jeg vil kunne få nogle til i høj grad at anerkende - loyale høringsnotater, sådan så der er en væsentlig nøgle for folketingsmedlemmerne at gå efter på grundlag af det, der er holdningstilkendegivelserne, som jo er førstebehandlingens fornemste indhold. Så derfor har vi da i hvert fald den lille afhjælpning af det, men det vil jo under alle omstændigheder være hjælpsomt for Folketingets medlemmer at få det tidligere.
Det vil vi prøve at bestræbe os på.